Veldtogte begin vir behoud van standbeeldeOudpresident Paul Kruger se standbeeld op Kerkplein in Pretoria (Foto verskaf aan Marianne Styan) Volgens Alana Bailey, adjunk- uitvoerende hoof van AfriForum verantwoordelik vir erfeniskwessies, staan AfriForum die beskerming van Suid-Afrika se totale kultuurhistoriese erfenis voor, asook dat ŉ gebalanseerde beeld van die verlede op alle terreine voorgehou moet word. “Tans is protes ten gunste van die verwydering van standbeelde ŉ maklike manier om publisiteit vir ŉ ideologiese standpunt te kry, gemoedere op te sweep en gemeenskappe in Suid-Afrika meer te polariseer, het Bailey gesê. “Niemand baat by die proses nie en die verskuiwings bied geen werklike oplossings nie.” AfriForum het ’n moratorium op die verskuiwing van alle standbeelde en monumente op openbare terreine geëis en voorgestel dat ŉ nasionale erfenisberaad gehou word waar daar oor die toekoms van monumente en standbeelde besin moet word, asook oor name van onder meer dorpe, strate en skole. Die Orania Beweging het aangekondig sy veldtog sal poog om ’n tuiste te skep vir soveel as moontlik monumente wat onwelkom is waar hulle tans staan. “Van die monumente verteenwoordig ’n belangrike deel van die Afrikaner se geskiedenis. Ander monumente wat geraak word sluit in Jan van Riebeeck en sy vrou Maria, en generaals Jan Smuts en Louis Botha. ’n Hele aantal borsbeelde, wat voorheen elders in die land gestaan het, het reeds ’n plek op Orania gekry. So ook ’n monument wat oorspronklik in Brixton opgerig is vir die Iere wat aan Boere-kant geveg het tydens die Anglo-Boereoorlog,” het James Kemp, woordvoerder van die Orania Beweging, gesê. Die Vryheidsfront Plus het intussen die ANC-jeugliga se beroep dat Paul Kruger se standbeeld op Kerkplein in Pretoria verwyder moet word, veroordeel. Philip van Staden, die Vryheidsfront Plus se adjunkleier in Gauteng, het gesê dit is net nog ŉ poging om die Afrikaner ŉ plek in Suid-Afrika se samelewing te ontsê. “Kruger kan geensins aan apartheid gekoppel word nie. Tewens, met die oorlog teen die Britte het hy selfs verkies dat swartes nie deelneem nie hoewel groot getalle later aan Engelse kant teen die Boererepublieke geveg het. Hierdie [beroep] moet gesien word as deel van ŉ groter aanslag teen wittes in die land wat besig is om hand oor hand in felheid toe te neem. Eers is wette soos regstellende aksie in plek geplaas om die wittes en ander minderhede totaal te ontman en uit die werkplek te dwing. Nou word die gom wat die Afrikaner as kultuurgroep bind, aangeval deur sy taal by skole en universiteite, plekname, skoolname, sportdeelname en standbeelde aan te val,” het Van Staden gesê. Die politieke party Front Nasionaal het gesê hy het intussen die universiteite van Oxford en Cambridge genader om voogdyskap te aanvaar oor simbole van koloniale geskiedenis wat nou geteiken word. “Front Nasionaal gaan voort om ons te beroep op ons ondersteuners en vennote wêreldwyd om in te tree en ons te help om die sinlose en barbaarse vernietiging van 500 jaar se geskiedenis stop te sit waardeur die bydrae van Europa tot die formasie van hedendaagse Suider Afrika misken word.”